En køreprøve sluttede med hele tre sigtelser til en 30-årig mand.

En 30-årig mand valgte onsdag kort før klokken 12 at tage bilen hjem, efter han havde været til køreprøve i Thisted. Der var dog et problem. Manden havde nemlig dumpet sin prøve. Derfor valgte politiet da også at følge efter ham, fortæller Jørgen Jensen fra lokalpolitiet i Thisted. Den 30-årige blev stoppet ved Næstrupvej syd for Thisted, og det viste sig hurtigt, at det manglende kørekort ikke var det eneste problem. - Da vi stoppede ham, var han påvirket af euforiserende stoffer, fortæller Jørgen Jensen. Den 30-årige modsatte sig anholdelsen, og han endte derfor med hele tre sigtelser - for at køre uden kørekort, for at køre påvirket og for at modsætte sig anholdelse.